**William Copeland** (født **Johan Martinius Thoresen** 10. januar 1834 i Arendal, Aust-Agder, død 11. februar 1902 i Yokohama, Japan) var en norskfødt amerikansk entreprenør som hovedsakelig drev som ølbrygger.

Liv og virke
------------

Han var født og døpt som Johan Martinius Thoresen, og etter å ha gått gradene som sjømann, reiste han som ung mann til USA, der han tok amerikansk statsborgerskap og forandret navn til «William Copeland».

I 1864 bestemte han seg for å prøve sin lykke i Japan, som fra 1859 hadde åpnet seg til omverdenen etter flere hundreårs isolasjon. Det er uklart hva han drev med i Japan de første årene: ifølge noen kilder startet han først et hestevogntransportfirma og senere et melkeproduktfirma, men ifølge andre kilder arbeidet han først på en gård som drev med melkeproduksjon og deretter i et transportfirma. I 1869 kjøpte han en tomt i bydelen Yamate i Yokohama, og i 1870, etter å ha funnet en god vannkilde, startet han et bryggeri. Denne vannkilden eksisterer i dag som en tildekket brønn. Han kalte bryggeriet *Spring Valley Brewery (Izumi no tani* på japansk). Bydelen Yamate hadde på den tiden ekstraterritoriell status, ettersom det var i *Kannai* («innenfor vollen»), noe som gjorde det mulig for utlendinger å etablere firmaer. 

Ølet som Copeland brygget ble meget populært blant japanere, ettersom han lagde øl som var mindre bittert enn det som ble brygget av konkurrentene. Han laget lagerøl, bayersk øl og bokkøl, i motsetningen til konkurrentene som lagde engelske ølsorter. Japanerne kalte ølet hans for «Amanuma beer sake».

I 1872 reiste han hjem til Norge for å finne seg en brud. Han giftet seg med femten år gamle Anne Kristine Olsen fra Lillesand, og de reiste tilbake til Japan, men hun døde der i 1879. Under hjemreisen studerte han også nye bryggemetoder i England og på kontinentet.

I 1876 inngikk han et partnerskap med tyskeren Emil Wiegand, som var en av konkurrentene, men dette varte ikke lenge.

Som resultat av at *Spring Valley Brewery* ikke klarte å få ordentlig fotfeste på det japanske distribusjonsmarkedet, noe som førte til økonomiske vanskeligheter, gikk bryggeriet konkurs i 1884. Han reiste da tilbake til USA. Ett år senere ble bryggeriet gjenåpnet av to engelske og to japanske entreprenører under navnet *Japan Breweries Company*. Firmaet heter i dag Kirin Brewery Company, Limited, og er et av Japans største ølprodusenter. I slutten av 1880-årene reiste han tilbake til Yokohama. Han giftet seg med en japansk kvinne i 1889, og åpnet *Spring Valley Beer Garden* ved siden av sin gamle bryggeribygning. 

I 1893 emigrerte han sammen med sin japanske kone til Guatemala, der han prøvde seg med salg av japanskproduserte varer. Det ble ingen stor suksess. Ekteparet reiste tilbake til Japan i 1901, og han døde der et år senere. Kirins ansatte viser sin respekt for ham ved å legge Kirin ølbokser på hans grav i Yokohama Foreign General Cemetery hvert år på hans dødsdag den 11. februar.

Referanser
----------

1. ↑  Phung, Vinh T. : Japanese beer – with a Scandinavian twist, her skrives navnet som «Bartinius» framfor Martinius, noe som antagelig er en skrivefeil
2. 1 2  «日本のビール醸造の開拓者たち・ウィリアム・コープランド｜歴史人物伝｜キリン歴史ミュージアム｜キリン». *キリン株式会社*. Besøkt 16. januar 2017.
3. ↑  «Beer brewed with rice – is this possible?! : Kirin Beer K. K. – company history». *www.mitsubishi-edm.de*. Mitsubishi Electric EDM. Besøkt 7. august 2020. «When the Norwegian Johan Martinius Thoresen came via America to Japan in the middle of the 19th century, he brought the recipe for a genuine European beer with him to the Far East. Under the name of William Copeland, he first opened a dairy and a short while later the country’s first brewery of note. After several attempts to introduce the beverage, he finally gathered financially potent helpers who established the Kirin brand in 1888.»
4. 1 2   «William Copeland» Arkivert 15. oktober 2006 hos Wayback Machine. Mitsubishi Electric - Taste of Japan
5. ↑  «タイムスリップよこはま - 元町周辺 - - 山手ビール醸造所(コープランド) -». *www.timeslip-y.jp*. Besøkt 17. januar 2017.
6. ↑  Jeffrey W. Alexander (2014). «STRUCTURAL ADVANTAGE AND THE ORIGINS OF THE JAPANESE BEER INDUSTRY, 1869-1918 : The origins of Kirin beer, 1869-1907» (PDF). *Journal of the Brewery History Society* (158): 21.
7. ↑  Über die Einführung von Bier in Japan (tysk)
8. ↑  Preedy, Victor R. (28. april 2011). *Beer in Health and Disease Prevention* **(engelsk)**. Academic Press. ISBN 9780080920498.
9. ↑  «Kirin Bets on Future of Craft Beer With Brooklyn Brewery Stake». *Bloomberg.com*. 12. oktober 2016. Besøkt 16. januar 2017.
10. ↑  «特設コーナー｜公益社団法人横浜中法人会». *www.hohjinkai.or.jp*. Besøkt 12. august 2017.

Litteratur
----------

* *Copeland - Ølbryggeren ved verdens ende*, Hans Morten Sundnes, Bokbyen, 2016.

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI
 |